b'\n_START_ARTICLE_\nAndrei Magieru\n_START_SECTION_\nBiografia\n_START_PARAGRAPH_\nAndrei Magieru s-a n\xc4\x83scut \xc3\xaen localitatea Satur\xc4\x83u (ast\xc4\x83zi Brazi), jude\xc8\x9bul Arad, la 27 iunie 1891, tat\xc4\x83l s\xc4\x83u fiind preot. Va studia \xc3\xaen gimnaziile de la Arad \xc8\x99i Beiu\xc8\x99, dup\xc4\x83 care va urma cursurile Facult\xc4\x83\xc8\x9bii de Teologie Ortodox\xc4\x83 din Cern\xc4\x83u\xc8\x9bi (1909 - 1913). Este numit doctor \xc3\xaen Teologie \xc3\xaen 1916 \xc8\x99i urmeaz\xc4\x83 cursurile Facult\xc4\x83\xc8\x9bii de Litere a Universit\xc4\x83\xc8\x9bii din Budapesta, pe care \xc3\xaens\xc4\x83 nu le va termina.\n_START_SECTION_\nActivitatea la Oradea\n_START_PARAGRAPH_\nDevine rector al Internatului diecezan din Beiu\xc8\x99 (1914 - 1917) \xc8\x99i secretar al Consistoriului ortodox rom\xc3\xa2n din Oradea (1917 - 1921). Va participa activ la evenimentele din 1918 - 1919, legate de Unirea Transilvaniei cu Rom\xc3\xa2nia, dup\xc4\x83 care va fi numit delegat al rom\xc3\xa2nilor bihoreni pe l\xc3\xa2ng\xc4\x83 misiunea militar\xc4\x83 str\xc4\x83in\xc4\x83 din Oradea \xc8\x99i consilier al nou-\xc3\xaenfiin\xc8\x9batei Episcopii a Oradiei (1921 - 1926)._NEWLINE_Este hirotonit diacon celibatar \xc3\xaen 1918, iar \xc3\xaen 1922 devine preot. Este tuns \xc3\xaen monahism la m\xc4\x83n\xc4\x83stirea Sinaia, \xc3\xaen 1924 \xc8\x99i prime\xc8\x99te numele de c\xc4\x83lug\xc4\x83rie Andrei. \xc3\x8en 1925 devine arhimandrit \xc8\x99i mai apoi arhiereu-vicar al episcopiei Oradiei (1926 - 1935), cu titlul \xe2\x80\x9eCri\xc8\x99anul\xe2\x80\x9d._NEWLINE_Activeaz\xc4\x83 ca redactor al publica\xc8\x9biei eparhiale \xe2\x80\x9eLegea Rom\xc3\xa2neasc\xc4\x83\xe2\x80\x9d (1921 - 1923) \xc8\x99i profesor de Noul Testament la Academia Teologic\xc4\x83 din Oradea (1924 - 1936).\n_START_SECTION_\nEpiscop al Aradului\n_START_PARAGRAPH_\nLa 10 decembrie 1935, este ales episcop al Aradului \xc8\x99i va fi instalat \xc3\xaen func\xc8\x9bie la 2 februarie 1936, p\xc4\x83storind aceast\xc4\x83 eparhie p\xc3\xa2n\xc4\x83 la moarte._NEWLINE_Ca episcop al Aradului, va \xc3\xaendruma via\xc8\x9ba bisericeasc\xc4\x83 din eparhie, activitatea Academiei Teologice \xc8\x99i cea editorial\xc4\x83. _NEWLINE_\xc3\x8en 1936, face parte din delega\xc8\x9bia condus\xc4\x83 de patriarhul Miron Cristea \xc3\xaen Marea Britanie, iar \xc3\xaen 1951, din delega\xc8\x9bia patriarhal\xc4\x83 ce a vizitat Patriarhia Rus\xc4\x83.\n_START_SECTION_\nMotivul decesului\n_START_PARAGRAPH_\nAndrei Magieru se stinge din via\xc8\x9b\xc4\x83 la 13 mai 1960, fiind \xc3\xaenmorm\xc3\xa2ntat \xc3\xaen cripta episcopal\xc4\x83 de la M\xc4\x83n\xc4\x83stirea Hodo\xc8\x99-Bodrog. _NEWLINE_Referitor la motivul mor\xc8\x9bii episcopului ar\xc4\x83dean, au ap\xc4\x83rut o serie de m\xc4\x83rturii, dintre care cea mai important\xc4\x83 este cea oferit\xc4\x83 de preotul Nicolae Grebenea \xc8\x99i confirmat\xc4\x83 de istoricul Cicerone Ioni\xc8\x9boiu, care sus\xc8\x9bine c\xc4\x83 episcopul Andrei Magieru ar fi fost otr\xc4\x83vit din ordinul regimului comunist.'